Ligloop vir die Zuma-euforie | Maroela Media
Ligloop vir die Zuma-euforie
Dit is net 'n kwessie van tyd. Om die waarheid te sê, teen die tyd dat dié artikel verskyn kan Zuma al uit die prentjie wees. En almal sal juig: Die simbool van onbevoegdheid, wanbestuur en korrupsie is daarmee heen. Wat is nie gaaf daaromtrent nie?
Wel, ek is nie so seker nie.
Daar is twee aspekte verbonde aan Zuma se vertrek op die markte en die ekonomie. Die eerste reaksie sal wees op die finansiële markte. Ons het reeds 'n reuse-waardevermeerdering in die wisselkoers van die rand en die effektebeurs gesien. Daar is selfs aandelepryse wat positief gereageer het toe dit aan die lig gekom het dat Zuma se beheer tot 'n einde kom.
Dit is soos met 'n marathonatleet wat 'n energie-inspuiting kry kort voor die einde van die wedloop – ongekende energie en die uitsien na die einde van 'n moordende resies. Maar sodra jy die wenpaal gehaal het, is daar altyd 'n antiklimaks, veral as die suikerhupstoot begin taan.
Ek vermoed dat Zuma se bedanking of 'n mosie van wantroue die einde sal wees van die euforie omtrent sy vertrek. Die rand mag dalk 'n paar sent wen, die effektebeurs mag dalk 'n paar punte beter vaar en die JSE mag dalk 'n sug van verligting slaak.
Maar dan is dit tyd om weer vorentoe te kyk. Dit is haas tyd vir die begrotingstoespraak en om die werklikheid in die oë te kyk: Ons is steeds diep in die verknorsing!
Die begroting gaan aaklig wees – dit is onvermydelik. Die staatsentiteite is finansieel en funksioneel vernietig, en die ander kwale is steeds met ons: werkloosheid, 'n disfunksionele onderwysstelsel, die plaaslike owerhede, Sassa, Prasa …
Ek is bevrees sodra die vreugde oor Zuma se einde gaan bedaar – wat een of ander tyd moet gebeur – ons te staan gaan kom voor die onthutsende werklikheid van 'n afgetakelde ekonomie.
Loop lig vir die Zuma-euforie. Dit mag dalk nie so lank duur nie.
begrotingsrede ekonomie Jacob Zuma
Transformasie vermom as akkreditasie
Stem 100% saam. Die probleme begin nou eers.
Ek dink die meeste van ons besef dat niks regtig sal verander nie. Maar dit is darem goed om te weet dat ons nog in SA van 'n leier ontslae kan raak anders as in die res van Afrika waar demokraties verkose leiers net eenvoudig 'n dikatuur word.
Broer Jakob het darem vir goeie humor ook gesorg. Hy, sy uitlatings en die derduisende grappies en tekenprente in die media wat sy narrewales tot gevolg gehad het en seker vir nog 'n tydjie sal hê, het vele male 'n donker dag se atmosfeer kon lig.
Synde nie 'n politieke kenner nie, kan ek nie politieke of ekonomiese uitsprake waag nie, maar as filantrioop en terapeut, glo ek bogenoemde is vanpas.
Bly maar n onaangename ervaring om n ander se kastaiïngs uit die vuur te krap. Patriotisme is ongelukkig n luuksheid wat saam met die stortkop se water die rioolsisteem binne is.
Nugtere werklikheid wat wag soos in die artikel uitgewys.
Die Varkerasie Genootskap van Suid-Afrika
Woensdae maak die munisipaliteit die vullisdromme in ons Varkerasie Genootskap se besigheidsgebied leeg. Maar eers maak arm, werklose mense sonder toekomshoop hul draaie om weggooikos, metale en plastieke uit die vullisdromme te aas. Tragies hoe vele van ons mede-soogdiere, Homo sapiens sapiens, se politici en besigheidslui só gierig en selfgesentreerd is en hul wend tot korrupsie en die wanaanwending van staatsgeld. Ons varkerasies raak só rebels hieroor. Mag Suid-Afrikaanse soogdiere Homo sapiens sapiens spoedig ontslae raak van die ANC DNS en sy National Democratic Revolution. "Do you want to be a member of a caring society?" Raak betrokke by opbouende… Lees meer »